La Bibia piemontèisa/Testament Vej/Surtia/Surtia 30


Surtìa

30

L’autar dl’ancens 

L’autar për smon-e l’ancens falo ‘d bòsch ëd gasìa. A l’ha da esse quadrà: largh e longh doi branche e con n’autëssa ‘d quat branche. Ij còrn dij quat canton dë dzora a l’avran da esse dl’istess tòch ëd bòsch dl’autar medésim. Quata ‘d làmine d’òr pur tant la part dë dzora che ij quat panej dij fianch e ij còrn. Bùtje për ornament na garlanda d’òr tut dantorn. Ëd sota dla garlanda, an sij fianch ëd drita e ‘d mancin-a, tàchje doi anej d’òr për part: a serviran për anfileje le stanghe ‘d bòsch për ël traspòrt dl’autar. Cole stanghe faje ‘dcò ‘d bòsch ëd gasìa e quatje ‘d làmine d’òr. Apress, piassa l’autar dë 'dnans al vel ch’a-i é a front dl’Èrca ch’a conten lë Strument dl’Aleansa, andova mi im rëscontrerai con ti.

Minca na matin, quand che Aron as pija soen dle lampie, chiel a l’avrà da brusé d’ancens an sl’autar. E minca na sèira, quand ch’a anvisca ij ciàir ëd le lampie, a l’avrà da brusé torna d’ancens. Cost ancens a l’ha da esse smonù an përpetuo dë 'dnans a Nosgnor ëd generassion a generassion. An ës autar smonje pa d’ancens ch’a sia nen sant, nì d’olocàust, nì oferte ‘d farin-a, nì ‘d libassion ëd vin.

Na vira l’ann, Aron a farà la sirimonia d'espiassion an onzend ij còrn dl’autar con ël sangh ëd la vìtima smonùa për ël përdon dij pëccà dël pòpol. Falo parèj minca n’ann ëd generassion a generassion. L’autar, consacrà a Nosgnor, a l’ha da consideresse na còsa dla màssima santità.

La taja an favor dël Santuari 

Peui Nosgnor a l’ha parlà a Mosè e a l’ha dije: “Cand ch’it fase ‘l censiment dël pòpol d’Israel, minca n’òm ch’a l’é contà a l’ha da paghé a Nosgnor un riscat për soa vita. Parèj ël pòpol a sarà nen colpì da na cheich piaga quand ch’as farà ‘l censiment. Minca na përson-a ch’a sia contà a l’avrà da paghé mes sechel d’argent, l’é a dì, la metà dl’unità ‘d pèis ufissial dël templi e ch’a corispond a vint ghere. Tùit ij censì, da vin agn an sù, a pagheran ësta taja. Tant ël rich coma ‘l pòver a pagheran, donca, për soa vita ‘d lor, mes sechel, nì pì nì men-o, coma na taja ‘d Nosgnor. Ij dné che j’Israelita at dan për sò riscat ëd lor, a son da destinesse al servissi dla Tenda dël Rëscòntr. Parèj Nosgnor a tnirà sèmper present che j’Israelita a l’han pagà ‘l riscat për soe vite.

Ël lavàbos ëd bronz 

Nosgnor a l’ha parlà a Mosè e a l’ha dije: “Për j’ablussion fà ‘n lavàbos ëd bronz con sò sòco ‘dcò ‘d bronz. Bùtlo an tra la Tenda dël Rëscontr e l’autar, e ampinislo d’eva. Aron e ij sò fieuj a l’avran da dovrelo për netiesse le man e ij pé. As netieran anans d’intré ant la Tenda dël Rëscontr përchè ch’a meuiro nen. A l’avran da netiesse ‘dcò anans d'avzinesse a l’autar për ufissieie, l’é a dì, anans ëd smon-e n’oferta fàita con ël feu da fé fumé dë 'dnans a Nosgnor. As netieran le man e ij pé, e parèj a meuireran pa. Costa-sì a l’é na lej përpetua për Aron e për soa dissendensa, ëd generassion a generassion.

L’euli dl'unsion santa 

Nosgnor a l’ha parlà n’àutra vira a Mosè. A l’ha dije: “Procurte dle mej spessie aromàtiche: sinch chilo ‘d mira lìquida; la metà, l’é a dì, doi chilo e mes, ëd cànava, doi chilo e mes ëd cassia aromàtica, e sinch chilo ‘d cassia, conform a j’unità ‘d pèis ufissial dël santuari. Procurte ‘dcò tre lìter e mes d’euli d’oliva. Con tut sossì pronta, coma ch’a fà ‘n përfumeur, l’euli për l’unsion santa.  Ónz-ne la Tenda dël Rëscontr, l’Èrca ch’a conten lë Strument dl'Aleansa, la taula con tùit ij sò asi, l’autar dl’ancens, la girindòla con tùit ij sò asi, l’autar dj’olocàust con tùit ij sò asi e ‘l lavàbos con sò sòco. Apress d’avèj consacraje, a saran da consideresse pì che sant; tut lòn ch’a-j toca a restrà consacrà. Àplica l’unsion ëdcò a Aron e ai sò fieuj, e consàcrje për ch’a sio ij mè sacerdòt.

Dije peui a j’Israelita: “Sto-sì a l’é l’euli dl’unsion santa. Da generassion a generassion a sarà riservà a mè servissi. It l’aplicaras al còrp ëd gnun, nì it në pronteras d’àutr ëd l’istessa composission. A l’é sant, e it l’has da considerelo na còsa sacrà. Se cheidun a pronta n’euli parìja e a lo àplica al còrp d’un òm ch’a sia nen consacrà, col-lì a sarà bandì da mè pòpol.

L’ancens 

Nosgnor a l’ha ancora dije a Mosè: “Procurte coste spessie aromàtiche: dë stisse ‘d përzin-a, ëd cuchija odorosa, ëd gàlban aromàtich e d’ancens pur, an part uguaj. Con tut sòn, pronta, coma ch’a fà ‘l përfumeur, n’ancens aromàtich, pur e sacrà, ch’a sia salà. Con na part, fórma ‘d póer fin-a, e it la bruseras dë 'dnans dl'Èrca, drinta dla Tenda dël Rëscòntr, anté che mi i vnirai a trovete. Cost ancens it l’has da considerelo na còsa sacrà. It pronteras nen d’àutr con costa composission medésima. It l’has da considerelo n’ancens consacrà a Nosgnor. Se cheidun a pronta n’ancens parèj për dovrelo tanme ‘n përfum për chiel istess, col-lì a sarà bandì da soa gent.

Nòte 

Bibia
Testament Vej
Surtia